એરપોર્ટ સર્કલથી નારોલઃ ઓછા બજેટમાં ઘરનું ઘર જો તમારે ઓછા બજેટમાં ઘરનું ઘર જોઈતું હોય તો એરપોર્ટ સર્કલથી પૂર્વ અમદાવાદના નારોલ, નરોડા, વટવા, અસલાલી વગેરે વિસ્તાર સૌથી બેસ્ટ છે. છેલ્લા સાતથી આઠ વર્ષમાં આ વિસ્તારમાં રહેણાક મકાનોની સંખ્યા ભારે વધી છે. અત્યાર સુધી આ વિસ્તારની ઓળખ ઇન્ડસ્ટ્રિયલ એરિયા તરીકેની હતી. પૂર્વ વિસ્તારમાં મકાનની માગ વધતા આ વિસ્તારો ડેવલોપ થયા છે. અહીંયા એક રૃમ રસોડાથી માંડીને મોટા બંગલાની સ્કીમો પણ આવેલી છે. મોટા ભાગે આ વિસ્તાર અફોર્ટેબલ હાઉસ પ્રકારનો છે. પાંચ-છ લાખ રૃપિયાથી તમારી ક્ષમતા સુધીનાં નાણાંમાં તમને મકાન મળી રહે છે. વટવા, અસલાલી, નારોલ, એક્સપ્રેસ વે વગેરે વિસ્તારમાં ૧૨થી ૧૫ લાખ રૃપિયા સુધીમાં ટુ-બીએસકે મકાન મળી રહે છે જે સામાન્ય માણસને પોષાય તેવી કિંમતે હોય છે. નારોલ, નરોડા વિસ્તાર મધ્ય ગુજરાત અને સાઉથ ગુજરાતના લોકો માટે નજીક હોઈ આ વિસ્તારનો નોકરિયાત વર્ગ ત્યાં રહેવાનું વધારે પસંદ કરે છે. અમદાવાદના પૂર્વ વિસ્તારમાં મોટા પ્રમાણમાં ઔદ્યોગિક એકમો આવેલા છે. આ એકમમાં નોકરી કરતા વ્યક્તિ કે તેની સાથે જોડાયેલા લોકો માટે પૂર્વ વિસ્તાર સૌથી બેસ્ટ છે. નવા પૂર્વ વિસ્તારમાં હવે પ્રાથમિક સુવિધા પણ પહોંચી હોઈ સસ્તામાં જો તમે મકાન ઇચ્છતા હોય તો પૂર્વ વિસ્તારનું રોકાણ લાભદાયી બની શકે.